**Seminarski rad**

Seminarski rad temelji se na proučavanju teme iz *više izvora*. Veoma često zasniva se na kritici ili analizi nekog djela (tzv. *sekundarni* podaci).[[1]](#footnote-2) Iako je svrha rada pokazati *sposobnost samostalnog služenja stručnom literaturom*, *zrelost u obradi teme* i *izgrađenu pismenost*,ne treba zapostaviti ni *formu* rada. U formalne kvalitete ulaze: paginacija rada, klasifikacija sadržaja i označavanje odjeljaka teksta, način citiranja[[2]](#footnote-3), pozivanje na izvore, izgled podnožnih napomena, popis upotrijebljene literature, popis izvora, pregledna dokumentacija i dr.

Seminarski rad treba da ima obim od 10 do 16 stranica teksta. U opseg se računa samo glavni dio rada (uvod, obrada teme, zaključak), a ne i dodatne stranice (vanjska, unutarnja naslovna, sadržaj, popis literature, prilozi).[[3]](#footnote-4)

Seminarski rad sastoji se od:

1. omotne ili vanjske stranice (Prilog br. 1);[[4]](#footnote-5)
2. unutarnje naslovne stranice (Prilog br. 2);[[5]](#footnote-6)
3. sadržaja (koji može biti i na kraju rada; sadržaj je, zapravo, konačni *plan* rada);
4. *uvodnog dijela,* u kome treba jasno naznačiti *predmet* o kojem ćete pisati (precizno se određuju *tema* ili *problemi* koji će se obrađivati), kao i *stav* koji ćete zauzeti tokom pisanja. Tu se definira osnovni *cilj*; daje se i opis *metodologije* prikupljanja podataka (ukoliko je rad utemeljen na vašem istraživanju, tj. na *primarnim* podacima);
5. *glavnog dijela,* koji sadrži *analizu* prikupljenih informacija i najvažnije argumente vezane uz temu; ovaj dio sadrži više smislenih cjelina (poglavlja, potpoglavlja); potrebno je postići ravnotežu između dijelova rada te ih uredno označiti;
6. *zaključka*;
7. popisa literaturei popisa priloga (ako postoje). Navedite abecedno svaki izvor koji ste koristili (izuzevši opće priručnike, rječnike, enciklopedije), npr.:

Brozović, Dalibor (2012) Govor u dolini rijeke Fojnice, u: *Bosanskohercegovački dijalektološki zbornik*, knj. X, str. 243–425, Institut za jezik, Sarajevo.

Bulić, Refik (2013) *Ekavsko-jekavski govori tešanjsko-maglajskoga kraja*, Centar za kulturu i obrazovanje, Tešanj.

Prilog br. 1: Izgled omotne ili vanjske stranice

Univerzitet u Sarajevu

Filozofski fakultet

Ime i prezime

**Govor Tešnja**

Seminarski rad

Sarajevo, 2014.

Prilog br. 2: Izgled unutarnje naslovne stranice

Univerzitet u Sarajevu

Filozofski fakultet

Ime i prezime

Indeks br. 9999/2011; redovna studentica

Odsjek za bosanski, hrvatski i srpski jezik; dvopredmetni studij

**Govor Tešnja**

Seminarski rad

Predmet: Dijalektologija II

Mentor: prof. dr. Senahid Halilović

Sarajevo, februar 2014.

1. ##  Prikaz knjige (kao predmet seminarskog rada) uglavnom sadrži: kratku biografiju autora knjige; teorijski okvir njegova rada općenito i posebno teme obrađene u knjizi koja se prikazuje; kratak sadržaj knjige; po vlastitom izboru navođenje ilustrativnih primjera iz knjige (opis slučaja, vježbi, tehnika rada i sl.); kritički osvrt; preporuku za čitanje.

 [↑](#footnote-ref-2)
2. Podaci o izvoru mogu se navesti u samome tekstu, u zagradama, npr.: (Brozović, 2012:300–304). Citirani (i parafrazirani) dijelovi mogu se označiti i brojem, a podatke o izvoru potrebno je navesti pod istim brojem na dnu stranice, npr.: V.: Brozović, 2012:300–304. Na kraju rada navodi se popis literature. [↑](#footnote-ref-3)
3. Osnovni je način isticanja *kurziv* (italik); **boldiranje** valja koristiti samo iznimno. Margine su po 2,5 cm sa svake strane (gore / dolje, lijevo / desno). Prored: dvostruki u glavnom tekstu rada; jednostruki u bilješkama. Veličina slova: 12 tačaka (u bilješkama: 10). Numeracija se ne stavlja na prvu niti na stranicu na kojoj je sadržaj; u numeraciju se ne uključuje ni naslovna stranica. [↑](#footnote-ref-4)
4. Na omotnici ili vanjskoj stranici upisuju se sljedeći podaci: 1. Naziv univerziteta i fakulteta; 2. Ime i prezime studenta; 3. Naslov rada; 4. Vrsta rada (seminarski rad – odnosno: diplomski rad); 5. Mjesto i godina. [↑](#footnote-ref-5)
5. Na unutarnjoj naslovnoj stranici upisuju se sljedeći podaci: 1. Naziv univerziteta i fakulteta; 2. Ime i prezime studenta; 3. Broj indeksa; 4. Status (redovni ili vanredni student); 5. Odsjek/ Smjer studija; 6. Stepen studija; 7. Naslov rada; 8. Vrsta rada (seminarski rad – odnosno: diplomski rad); 9. Naziv predmeta; 10. Ime i prezime mentora; 11. Mjesto, mjesec i godina. [↑](#footnote-ref-6)